[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.7.2006

COM(2006) 393 végleges

Javaslat

A TANÁCS RENDELETE

az egyes, Libériával szembeni korlátozó intézkedésekről és az 1030/2003/EK rendelet hatályon kívül helyezéséről szóló 234/2004/EK rendelet módosításáról

(előterjesztő: a Bizottság)

INDOKOLÁS

1. A Libériával kapcsolatos 234/2004/EK rendelet a 2004/137/KKBP és a 2006/31/KKBP közös állásponttal valamint az 1521/2003 és egyéb idevágó ENSZ biztonsági tanácsi határozattal összhangban megtiltja a fegyverekkel és katonai felszerelésekkel kapcsolatos bizonyos szolgáltatások nyújtását, valamint a fa, a faipari termékek és a nyersgyémántok behozatalát.

2. A 2006. június 13-i 1683/2006 és a 2006. június 20-i 1689/2006 határozattal az ENSZ Biztonsági Tanácsa a fegyverekkel és katonai felszerelésekkel kapcsolatos bizonyos szolgáltatások nyújtásának tilalmától való további eltérés biztosításáról, valamint a fa és faipari termékek behozatala tilalmának kilencven napra való felfüggesztéséről határozott. Ezen időszak után a Biztonsági Tanácsnak határoznia kell arról, hogy visszavonják-e a fa és faipari termékek behozatalának tilalmát, 2006. december 20-ig pedig felül kell vizsgálnia a Libériával kapcsolatos valamennyi fennmaradó korlátozó intézkedés szükségességét.

3. E határozatok végrehajtására a Tanács közös KKBP álláspontot készít elő.

4. Tekintettel a fentiekre, a Bizottság a 234/2004/EK rendelet megfelelő módosítását javasolja.

Javaslat

A TANÁCS RENDELETE

az egyes, Libériával szembeni korlátozó intézkedésekről és az 1030/2003/EK rendelet hatályon kívül helyezéséről szóló 234/2004/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 60. és 301. cikkére,

tekintettel a Libériával szembeni korlátozó intézkedések megújításáról szóló 2006/31/KKBP[1] közös álláspontra és a Libériával szembeni egyes korlátozó intézkedések módosításáról és megújításáról szóló 2006/.../KKBP[2] közös álláspontra,

tekintettel a Bizottság javaslatára[3],

mivel:

(1) Az Egyesült Nemzetek Biztonsági Tanácsának (ENBT) 1521/2003 határozatával Libériával szemben hozott intézkedések végrehajtására a Libériával szembeni korlátozó intézkedésekről szóló 2004/137/KKBP[4] közös álláspont gondoskodott a Libériáról szóló 1521/2003/ENBT-határozatban ismertetett intézkedések végrehajtásáról, és megtiltotta a katonai tevékenységekkel kapcsolatos pénzügyi segítség nyújtását Libériának. A Libériával szembeni korlátozó intézkedések megújításáról szóló, 2006. január 23-i 2006/31/KKBP közös álláspont az 1647/2005/ENBT-határozattal összhangban ismét meghosszabbította a 2004/137/KKBP közös álláspont korlátozó intézkedéseit.

(2) A 234/2004/EK[5] rendelet tiltja a katonai tevékenységekkel kapcsolatos technikai és pénzügyi segítség nyújtását Libériának, a nyersgyémántok behozatalát Libériából, valamint a Libériából származó fa és fatermékek behozatalát.

(3) A libériai fejlemények tükrében az Egyesült Nemzetek Biztonsági Tanácsa 2006. június 13-án elfogadta az 1683/2006/ENBT határozatot, amely mentességeket biztosít a katonai tevékenységekkel kapcsolatos technikai segítségnyújtás – 1521/2003/ENBT-határozat (2) bekezdésének b) pontjában előírt – tilalma alól.

(4) Az Egyesült Nemzetek Biztonsági Tanácsa 2006. június 20-án elfogadta az 1689/2006 határozatot. Ez a határozat megújította a gyémántok behozatalának tilalmát, viszont nem hosszabbította meg a Libériából származó összes fa és fatermék behozatali tilalmát, amelyet az 1521/2003/ENBT határozat (10) bekezdése írt elő, és amely több meghosszabbítás után 2006. június 20-án járt le. A Biztonsági Tanács kijelentette, hogy kész újra bevezetni a tilalmat, amennyiben Libéria kilencven napon belül elmulasztja elfogadni a libériai kormány által létrehozott erdőreform-felügyeleti bizottság által javasolt erdészeti jogszabályt.

(5) Figyelembe véve az említett határozatokat, valamint a 2006/31/KKBP és 2006/…/KKBP közös álláspontot, fel kell függeszteni a Libériából származó fa és fatermékeknek, a 234/2004/EK rendelet 6. cikkének (2) bekezdésében ismertetett behozatali tilalmát, és módosítani kell, ez utóbbi rendelet 3. és 4. cikkét, különösen annak érdekében, hogy bizonyos feltételek mellett segítséget lehessen nyújtani a libériai kormány rendőri és biztonsági erőinek.

(6) E módosításokat az 1689/2006/ENBT-határozat elfogadásának napjára visszamenő hatállyal kell elfogadni.

ELFOGADTA EZT A RENDELETET:

1. cikk

A 234/2004/EK rendelet a következőképpen módosul:

(1) A 3. cikk helyébe a következő szöveg lép:

„3. cikk

1. A szolgáltató letelepedésének helye szerinti tagállam I. mellékletben szereplő illetékes hatósága a 2. cikktől eltérve engedélyezheti az alábbiak nyújtását:

(a) technikai segítségnyújtás, finanszírozás vagy pénzügyi segítségnyújtás, amely a következőkhöz kapcsolódik:

(i) fegyverek és ahhoz kapcsolódó felszerelések, amennyiben a segítségnyújtást vagy a szolgáltatásokat kizárólag az Egyesült Nemzetek libériai missziója támogatására és használatára szánják, vagy

(ii) fegyverek és lőszerek, amelyeket korlátozásmentes műveleti felhasználás céljából továbbra is a különleges biztonsági szolgálat őriz meg, és amelyeket 2006. június 13-a előtt az Egyesült Nemzetek Biztonsági Tanácsa 1521/2003 határozatának (21) bekezdésével létrehozott bizottság jóváhagyásának megfelelően szolgáltattak a szolgálat tagjainak gyakorlatozás céljából;

(b) finanszírozás vagy pénzügyi segítségnyújtás, amely a következőkhöz kapcsolódik:

(i) kizárólag a libériai rendőrség vagy a libériai fegyveres erők képzésének és reformjának nemzetközi programja támogatására szánt, vagy az azok által használt fegyverek és azokhoz kapcsolódó felszerelések, amennyiben az Egyesült Nemzetek Biztonsági Tanácsa 1521/2003 határozatának (21) bekezdésével létrehozott bizottság jóváhagyta a szóban forgó fegyverek és az ahhoz kapcsolódó felszerelések kivitelét, értékesítését, beszerzését vagy átszállítását,

(ii) kizárólag humanitárius vagy védelmi felhasználásra szánt, halált nem okozó katonai felszerelések, amennyiben az Egyesült Nemzetek Biztonsági Tanácsa 1521/2003 határozatának (21) bekezdésével létrehozott bizottság jóváhagyta a szóban forgó felszerelések kivitelét, értékesítését, beszerzését vagy átszállítását, vagy

(iii) a libériai kormány rendőri és biztonsági erőinek tagjai használatára szánt fegyverek és lőszerek, akiket az Egyesült Nemzetek libériai missziójának 2003. októberi megkezdését követően világítottak át és képeztek ki, amennyiben az Egyesült Nemzetek Biztonsági Tanácsa 1521/2003 határozatának (21) bekezdésével létrehozott bizottság jóváhagyta a szóban forgó fegyverek és lőszerek kivitelét, értékesítését, beszerzését vagy átszállítását.

2. Nem adható engedély olyan tevékenységekhez, amelyeket már elvégeztek.”

(2) A 4. cikk helyébe a következő szöveg lép:

„4. cikk

1. Amennyiben e tevékenységeket az Egyesült Nemzetek Biztonsági Tanácsa 1521/2003 határozatának (21) bekezdésével létrehozott bizottság előzetesen jóváhagyta, a szolgáltató letelepedésének helye szerinti tagállam I. mellékletben szereplő illetékes hatósága a 2. cikktől eltérve engedélyezheti az alábbiakkal kapcsolatos technikai segítség nyújtását:

(a) kizárólag a libériai rendőrség vagy a libériai fegyveres erők képzésének és reformjának nemzetközi programja támogatására szánt, vagy az azok által használt fegyverek és azokhoz kapcsolódó felszerelések,

(b) kizárólag humanitárius vagy védelmi felhasználásra szánt, halált nem okozó katonai felszerelések, vagy

(c) a libériai kormány rendőri és biztonsági erőinek tagjai használatára szánt fegyverek és lőszerek, akiket az Egyesült Nemzetek libériai missziójának 2003. októberi megkezdését követően világítottak át és képeztek ki.

Az Egyesült Nemzetek Biztonsági Tanácsa 1521/2003 határozatának (21) bekezdésével létrehozott bizottság jóváhagyását a szolgáltató letelepedésének helye szerinti tagállam I. mellékletben szereplő illetékes hatóságán keresztül kell kérni.

A c) pontban említett fegyverekkel és lőszerekkel kapcsolatos technikai segítségnyújtás jóváhagyására az érintett tagállam kormánya és Libéria kormánya közös kérelmet nyújtanak be az Egyesült Nemzetek Biztonsági Tanácsa 1521/2003 határozatának (21) bekezdésével létrehozott bizottságnak.

2. Nem adható engedély olyan tevékenységekhez, amelyeket már elvégeztek. ”

(3) A 6. cikk (2) bekezdését 2006. szeptember 18-ig felfüggesztésre kerül.

2. cikk

Ez a rendelet az Európai Unió Hivatalos Lapjában történő kihirdetését követő napon lép hatályba.

Ezt a rendeletet 2006. június 20-adikától kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 19., 2000.1.24., 38. o.

[2] HL L …, 2006.7…., … o.

[3] HL C […]., […]., […]. o.

[4] HL L 40., 2004.2.12., 35. o. A 2004/902/KKBP közös állásponttal módosított közös álláspont (HL L 379., 2004.12.24., 113. o.).

[5] HL L 40., 2004.2.12., 1. o. A legutóbb az 1452/2005/EK rendelettel (HL L 230., 2005.9.7., 11. o.) módosított rendelet.